Гомбоев Жамбалдорж

Гомбоев Жамбалдорж (1897 оны 9-р сарын 10-нд төрж, 1983 онд нас барсан) — Буриадын бурхан шашны зүтгэлтэн. 1963-1982 онд ЗХУ-ын Бурханы шашны Төвийн тэргүүн. 

 Намтар 
1897 онд Оросын эзэнт гүрний Өвөрбайгалын хязгаарын Агын Буриадын Таптанай уулын ойролцоох Аса-Шивр гэдэг газар Бодонгут овгийн буриад ард Дамдины Гомбын гэрт төржээ. Тэрээр 1905 онд 8 настайдаа Монголын нийслэл Өргөөд мөргөл хийж байх үеэр эцэг эх нь 13-р Далай ламд бараалхуулж байжээ. 1908 онд Агын дацанд орж, 1918 онд гэвшийн зэрэг хамгаалаад Хандгайтын дацанд гүн ухааны багшаар очжээ. Буриадын дацан, Монголын Гандантэгчэнлин хийдэд оюун санааны авшиг хүртэх бүхий л шат дамжлагыг туулж 1930 онд Агын дацанд эргэн ирж, гавж цол хамгаалсан байна. 

1937 онд ЗСБНХУ-д шашны эсрэг хавчлагын үеэр Гомбоев хамаатан садныхаа хамт Красноярскийн хязгаарт очиж шилний үйлдвэрт ажиллаж байжээ. 1941 оны 6-р сард Зөвлөлтийн Аугаа эх орны дайн эхэлснээр 8 сард Улаан армид алба хаахаар цэрэгт татагджээ. Хоёр удаа шархдаж, гурван медаль ("Эр зоригийн төлөө" нэг медаль) хүртжээ. 1943 оны 4-р сард тахир дутуугийн улмаас цэргээс халагдаж, Красноярскийн хязгаар руу буцсан байна.

1947 онд Г.Жамбалдорж шинээр нээгдсэн Агын дацанд буцаж ирэв. Дацанд "сахилга бат" сахиулах үүрэг гүйцэтгэдэг гэсгүй болжээ. 

1956 онд Агын дацангийн дэд хамба лам, ширээт хамбаар сонгогджээ. 1958 онд Дели хотноо болсон Бурхан багшийн 2500 жилийн ойд зориулсан олон улсын хуралд оролцсон байна.

1963 онд Г.Жамбалдорж 19-р Пандид Хамба ламаар ЗХУ-ын Буддын шашинтнуудын төв шашны удирдах зөвлөлийн даргаар сонгогдов. Энэ албан тушаалдаа Буриадад буддын шашныг хөгжүүлэхэд ихээхэн хувь нэмэр оруулсан байна.

Тэрээр Азийн Буддистуудын Энхтайвны бага хурлыг (1970) үүсгэн байгуулагчдын нэг, төв байр нь Монголын Гандантэгчэнлин хийдэд байрладаг тус олон улсын байгууллагын байнгын дэд ерөнхийлөгч байсан юм. Монголд Шашны дээд сургууль байгуулахыг санаачлагчдын нэг. ЗХУ-ын үед сүйрсэн сүм хийдүүдийг сэргээхийг хүсэж Иволгийн дацан цогцолборын барилгын ажлыг санаачлан зохион байгуулжээ. Энх тайвныг бэхжүүлэх, олон улсын харилцааг хөгжүүлэх үйлсэд оруулсан хувь нэмрийг нь үнэлж ЗХУ-ын "Ард түмний найрамдлын одон", "Хүндэт тэмдэг"-ээр шагнажээ.

1982 онд бие нь чилээрхэж ЗХУ-ын Буддын шашны тэргүүний албан тушаалаасаа огцорч дараа жил нь нас барсан.

Ангилал:1897 онд төрсөн
Ангилал:1982 онд өнгөрсөн
Ангилал:Буриадууд